**Kedves Olvasók**

A Helytörténeti szakkör ismételten kézműveskedett a helyi múzeumban Dobosné Hajdu Ancsa nénivel. Megérkezésünk után felmentünk a foglalkoztató terembe, s először egy kis filmet tekintettünk meg a hagyományőrzésről. Ebben a filmben megcsodálhattuk ismét a népviseleteket, a vászon ruhaneműket, konyhai kézimunkákat. Majd a szövést láthattuk, hallhattuk.

Felidéztük, hogy jutottak el a régi emberek a kendertől a szövés folyamatáig, és milyen eszközöket használtak. Majd a szövés eszközeivel ismerkedtünk meg.

A szövőeszköz, az egyszerű szövőberendezések általános elnevezése, segítségükkel elvégezhető a lánc- és a vetülékfonalak keresztezése. A vetülék bevezetése a szádnyílásba rendszerint kézzel vagy vetélő segítségével történik. A vetélő egy faléc, amelyre a vetülékfonalat feltekerik.


**A szövőeszközök fajtái** - madzagszövő, kártyaszövő, karmantyúfa, szövőszék - a láncfonalak elhelyezkedésében, valamint a szádképzés módjában különböznek.

Szövés során a láncfonalakat egymástól szétválasztják, egyeseket kiemelnek, másokat nem. Az így kapott nyíláson - szádnyílás - vezetik át a vetülékfonalat. Azután az eddig nyugalomban lévő láncfonalakat emelik ki, és az újabb szádnyíláson ismét átvezetik a vetülékfonalat, de ellenkező irányban. A vetüléket fésűszerű szerszámmal - borda - szorítják egymáshoz. A szövet e művelet folyamatos ismétlésével készül.

**1. Madzagszövő, szalagszövő, szádfa (szövőrács vagy rácsos nyüst)**

Ősi, szalagszövő eszköz, fából, csontból készült tábla, lyukakkal és hasítékokkal.

A lyukakba a páratlan, a hasítékokba a páros láncfonalakat fűzik be, majd a láncvégeket nyalábba kötik és egy szilárd ponthoz rögzítik. A szövőrács fel-le mozgatásával képezik a szádnyílást, amelybe a vetüléket bevezetik. A szalagok többnyire lánchatású szövést adnak, mivel a vetülék a két fonalrendszer között helyezkedik el, csak a széleken látszik. A mintát a láncfonalak színe határozza meg.




##### 2. Kártyaszövés (táblácskás szövőeszköz)

Egyik legrégibb szövési technika, a világ minden táján ismerték, eredetét pontosan nem ismerjük.


Eszközei 3-6 szögletű azonos méretű táblácskák, sarkain lyukakkal. A kártyák egyik oldalán a sorszámuk látható, a másik oldalán a lyukak jelölése betűkkel történik. Anyaga fa, csont, szaru, bőr, kartonpapír, stb. A láncfonalak kifeszítésére bármilyen fix pont alkalmas.

A táblák lyukaiba befűzzük a különböző színű láncfonalakat. A táblákat egymásra helyezzük, átkötözzük, hogy el ne mozduljanak, és azt csak a szövés elkezdésekor bontjuk ki. Szövés közben a táblákat jobbra vagy balra forgatjuk valamint előre és hátra mozgatjuk




##### 3. Karmantyúfa

##### A karmantyúfa egy hengerformájú, általában fából esztergált bábuforma eszköz, aminek fej- és törzsrésze van, a fejénél és a talpánál körben kis csapocskákkal, a vetőszegekkel. A forma többféle lehet (kúpos, lapos stb.), az alján és a felső végén azonos, adott számú vetőszeggel. A lényeg, hogy az adott forma könnyen kettéválasztható legyen, mert a szövés befejezésekor csak így emelhető le az elkészült darab. A hengerformán tömlőre emlékeztető, csőszerű textil szőhető (táska, tarisznya, zsák, párna, bábu stb.).



##### 4. Szövőszék (szövőállvány, szövőkeret)

Szövőszék alatt különböző szövési berendezéseket értünk. A lánc helyzete szerint lehet álló, ezeken a láncfonalak függőlegesen helyezkednek el, vagy fekvő szövőszék, ezeken a láncfonalak vízszintesen futnak. A vetüléket a hajó vagy vetélő segítségével vezetik be a szád nyílásába.



Működéséhez alapvetően 4 dolog szükséges:

 1. Lánchenger - erre tekerjük fel az egyforma hosszúságú láncfonalakat egymással párhuzamosan, szám szerint annyit, amennyit a láncsűrűség megkíván.   
 2. Nyüstök - feladatuk, hogy a láncfonalak váltakozását, emelését-süllyesztését segítsék.  
 3. Borda - a láncfonalakat végig azonos sűrűségben tartja, s a vetülékszálat egyetlen mozdulattal a szövethez szorítja.  
 4. Szövethenger - erre tekerjük fel a kész szövetet.

Ezen a foglalkozáson mindenki kipróbálhatta a helyi lehetőségeket. Nagyon sokat ügyesedtünk már és szép tálat szőttünk közös munkával. Persze eláruljuk, hogy Ancsa néni mellett Irénke néni is besegített, mert valahogy mindig belekavarodtunk a szálak bújtatásába.

Igazán hálásak vagyunk, hogy ilyen nagyon érdekes és hasznos foglalkozásokon vehetünk részt, s ez alatt a két év alatt oly sok érdekességet láthattunk és tanulhattunk. Mindig örömmel megyünk át a múzeumunkba, s természetesen ajánljuk mindenkinek, hogy vegyen példát rólunk.

Hajdúsámson, 2015. február 11.-18-i alkalom 2. c. szakkörösei